《赵持志出先公文炳所藏芦雁》
宋代·许景衡

当年公子身通侯，锦衣玉食天上游。骑龙日日朝北斗，岂识万里江湖秋。

但闻人说芦苇傍，枯荷翻倒风飕飕。四天墨黑雪欲落，群雁上下声咿呦。

坐嗟上界足官府，十年高阁空双眸。岂无诗句强模写，晓梦不到寒江头。

何人笔墨得能巧，活脱所见来神州。高堂素壁试披拂，已觉身在芦花洲。

嗟嗟江海人，兀兀一叶舟。烟蓑雨笠不自好，风雪横来翻百忧。

岂知公子曾未见，缣素髣髴千金酬。人生万事适意耳，过眼起灭皆浮沤。

玉函置璧誇谨密，流落道路知谁收。公子好画岂云尔，要使万物供冥搜。

至今好句在人口，泰华突兀黄河流。嗟我后来亦作诗，辞悭意鄙劳雕锼。

愿起公子已死中，论诗观画一洗千古愁。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。